ՆԱՏՕ-ն դատապարտել է Սիրիայի կողմից ռազմական օդանավի ոչնչացումը
Ռասումսեն. «Հարձակումը վկայում է Սիրիայի կողմից միջազգային նորմերի, խաղաղության և անվտանգության նկատմամբ հարգանքի բացակայության մասին»
ՆԱՏՕ-ն դատապարտել է Սիրիայի զինված ուժերի կողմից թուրքական ռազմական օդանավի ոչնչացման փաստը` նշելով, որ այս հարձակումը վկայում է Սիրիայի կառավարության կողմից միջազգային նորմերի, խաղաղության և անվտանգության, ինչպես նաև մարդկանց կյանքի նկատմամբ հարգանքի բացակայության մասին: Բրյուսելում դաշինքի պատվիրակների հանդիպումից հետո ՆԱՏՕ-ի գլխավոր քարտուղար Անդրես Ֆոգ Ռասմուսենն ասել է, թե իրավիճակի խորացում չի սպասվում: Ռասմուսենն ասել է նաև, թե ակնկալում է, որ Սիրիան «կձեռնարկի անհրաժեշտ բոլոր քայլերը»` նման իրադարձություններից ապագայում խուսափելու նպատակով: Այս հանդիպումը հրավիրվել է Թուրքիայի պահանջով` հիմք ընդունելով ՆԱՏՕ-ի հիմնադիր պայմանագրի այն հոդվածը, որը թույլ է տալիս դաշինքի անդամներին պահանջել խորհրդակցությունների անցկացումն այն դեպքում, եթե, դաշինքի անդամների կարծիքով, իրենց անվտանգությունը վտանգ է սպառնում: Թուրքիայի վարչապետ Ռեջեփ Թայիփ Էրդողանը, այսօր հանդես գալով երկրի խորհրդարանում նշել է, որ Թուրքիայի կողմից Սիրիայի հարձակմանը չարձագանքելը չպետք է ընդունվի որպես թուլության նշան: «Սիրիան հստակ վտանգ է դարձել Թուրքիայի համար, և սիրիական կողմից Թուրքիայի սահմանին մոտեցող ռազմական բոլոր տարրերն այսուհանդերձ վտանգ են համարվելու», - ասել է Էրդողանը` հավելելով որ ճգնաժամի հետևանքով թուրքական բանակը փոխում է զենքի կիրառման կանոնները: Էրդողանն ասել է, թե «Թուրքական բանակը վրեժխնդիր է լինելու Սիրիայի կողմից սահմանը խախտելու համար»: Նա ընդգծել է նաև, որ ռազմական օդանավը խփվել է միջազգային օդային տարածքում և ընկել Սիրիայի տարածքային ջրերում: Սիրիայի զինված ուժերի կողմից թուրքական ռազմական օդանավը խփելու կապակցությամբ հայտարարությամբ հանդես է եկել նաև Միացյալ Նահանգների արտաքին գերատեսչության խոսնակ Վիկտորիա Նուլանդը: Պատասխանելով լրագրողի հարցին այն մասին, թե ինչպիսին է ԱՄՆ-ի արձագանքն այս միջադեպին, Նուլանդ ասել է, որ Միացյալ Նահանգներն ակնկալում է Թուրքիայի հետ խորհրդակցությունների անցկացումը՝ միջադեպի կապակցությամբ վերջինիս կարծիքի և ձեռնարկվելիք հետագա քայլերի մասին տեղեկանալու նպատակով: «Այս օդանավին չեն նախազգուշացրել: Այն պարզապես խփվել է: Եվ սա ըստ էության նշանակում է, որ նման դեպքերի համար նախատեսված միջազգային նորմերը չեն պահպանվել», - ընդգծել է ԱՄՆ-ի արտգործնախարարության խոսնակ Վիկտորիա Նուլանդը: